Obert el termini per a la sol·licitud d'ajudes de lloguer 2023
19 d’octubre 2023

A partir de hui, 19 d'octubre, es poden sol·licitar les ajudes de lloguer 2023 que oferix la Conselleria de Serveis Socials, Igualtat i Habitatge. El termini estarà obert fins al pròxim 20 de novembre de 2023. L'objectiu d'estes ajudes és facilitar l'accés al lloguer i a la cessió d'ús d'un habitatge o habitació de les persones que més ho necessiten.

Amb estes ajudes el que se subvencionen són els rebuts de lloguer i cessió d'ús d'habitatges i habitacions per un període de dos anys que comprén entre l'1 de gener de 2023 fins al 31 de desembre de 2024. La quantia de l'ajuda es calcularà en funció dels ingressos i comprendrà entre el 40 i el 50 % de la renda de lloguer o cessió de l'habitatge o habitació.

La tramitació de les ajudes es realitzarà preferentment per mitjans telemàtics amb certificat digital o sistema de clau permanent seguint les instruccions de la web [www.habitatge.gva.es](http://www.habitatge.gva.es) en la carpeta d'Ajudes – Ajudes al lloguer d'habitatge 2023. En cas de no disposar de certificat digital o signatura electrònica, emplenant l'annex "Ajudes al lloguer d'habitatge. Autorització", pot autoritzar-se a una altra persona per a sol·licitar l'ajuda amb signatura digital en el seu nom.

Estes ajudes van dirigides a totes les persones físiques majors d'edat amb contracte de lloguer que complisquen el límit de preu d'arrendament i unes condicions d'ingressos determinades. Les condicions són: tindre nacionalitat espanyola o europea, o en cas d'estrangers no comunitaris, comptar amb autorització d'estada o residència a Espanya; ser titular, en qualitat de persona arrendatària o cessionària, d'un contracte d'arrendament o cessió d'ús d'habitatge o d'habitació; que l'habitatge constituïsca la residència habitual i permanent, que haurà d'acreditar-se mitjançant l'empadronament; i no ser propietari o usufructuari d'algun habitatge a Espanya ni tindre relació de parentiu en 1r o 2n grau amb la persona arrendadora o cedent de l'habitatge o habitació.

Els grups prioritaris per a accedir a estes ajudes són les persones afectades per desnonament, execució hipotecària o dació en pagament en els últims cinc anys; famílies monoparentals amb fills, els ingressos dels quals no superen 1 IPREM, famílies nombroses, persones joves extutelades i persones exconvictes dins de cinc anys anteriors a la sol·licitud; víctimes de violència de gènere i del terrorisme en els últims 10 anys; persones amb diversitat funcional, sensorial o cognitiva amb un grau de discapacitat igual o superior al 33 %; afectats per situacions catastròfiques en els últims cinc anys; unitats de convivència en les quals alguna persona assumix la pàtria potestat, la tutela o l'acolliment del menor orfe per violència de gènere; dones en situació de necessitat o en risc d'exclusió, especialment quan tinguen fills menors exclusivament a càrrec; i persones que visquen soles i els seus ingressos són només de prestacions d'administracions públiques i en conjunt no superen anualment 1 IPREM.

A través d'Internet es poden consultar les [bases reguladores per a la concessió d'ajudes del Programa de lloguer d'habitatges, corresponents a l'exercici 2023](https://dogv.gva.es/datos/2023/10/06/pdf/2023_10164.pdf) i la [Resolució de la Vicepresidència Segona i Conselleria de Serveis Socials, Igualtat i Habitatge, per la qual es procedix a la convocatòria per a la concessió d'ajudes del Programa d'ajudes al lloguer d'habitatges, corresponents a l'exercici 2023](https://dogv.gva.es/datos/2023/10/18/pdf/2023_10394.pdf).

A l'Oficina Municipal d'Habitatge s'informarà les persones interessades, mitjançant cita prèvia concertada a través dels següents telèfons: 960699014, 962655858-ext.5227 i 9622655882.

![](/media/35sehrmm/ayudasalquiler_c.jpg?width=601.1261261261261&height=850)

*   [](http://www.facebook.com/sharer.php?u=https://aytosagunto.es/va/actualitat/obert-el-termini-per-a-la-sol-licitud-d-ajudes-de-lloguer-2023/ "Facebook")
*   [](http://twitter.com/share?url=https://aytosagunto.es/va/actualitat/obert-el-termini-per-a-la-sol-licitud-d-ajudes-de-lloguer-2023/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/obert-el-termini-per-a-la-sol-licitud-d-ajudes-de-lloguer-2023/ "Linked In")
*   [](mailto:?body=https://aytosagunto.es/va/actualitat/obert-el-termini-per-a-la-sol-licitud-d-ajudes-de-lloguer-2023/)